recursal/SuperWikiNEXT-32B huggingface dataset:
**Nils Lennart Johansson** (\* 5. november 1929, Štokholm, Švédsko – † 4. jún 2019, Štokholm) bol švédsky futbalový funkcionár. 

Po dobu 17 rokov, v rokoch 1990 - 2007 viedol európsku futbalovú federáciu UEFA. Pod jeho vedením bol Pohár majstrov európskych krajín transformovaný na Ligu majstrov UEFA. Mal tiež zásadný podiel na usporiadaní majstrovstiev Európy v jeho rodnom Švédsku. Predtým bol v rokoch 1985 - 1990 predsedom Švédskeho futbalového zväzu a ešte predtým, v rokoch 1967 - 1980, prezidentom klubu AIK Stockholm. 

Od roku 2001 sa pohár pre víťaza švédskej ligy nazýva *Pohár Lennarta Johanssona*.

Referencie
----------

1. ↑  Tidigare UEFA-ordföranden Lennart Johansson är DOD

Iné projekty
------------

Commons
* Spolupracuj na Commons Commons ponúka multimediálne súbory na tému **Lennart Johansson**

Externé odkazy
--------------

* Lennart Johansson na uefa.com

Zdroj
-----

*Tento článok je čiastočný alebo úplný preklad článku Lennart Johansson na českej Wikipédii.*

Autoritné údaje: * GND: 1104220695
* VIAF: 282111628
**Harmónium** je viachlasý vzduchový klávesový nástroj podobný organu. Zvuk spôsobujú vzduchové stĺpce, ktoré narážajú na prierazné kovové jazýčky, ktoré však nie sú v píšťalách ako u organov, ale sú upevnené na kovových rámčekoch. Harmónium je doplnené dvomi mechmi, ktoré sa ovládajú nohami.

Dejiny
------

Harmónium je nástroj starý necelých 200 rokov. Jeho predchodcom boli čínske ústne organy šeng, ktoré v 18. storočí prenikli do Európy. Ich prierazných jazýčkov, do tej doby v Európe neznámych, sa používalo potom aj pre niektoré jazýčkové píšťaly organu. Vzdialenejším predchodcom harmónia boli tiež malé prenosné organy, pochádzajúce z 15. storočia, ktoré mali len jazýčkové píšťaly (regál). Po rôznych klávesových nástrojoch s rôznymi menami vzniklo dnešné harmónium, ktorého názov pochádza od parížskeho nástrojára Debaina, ktorý si dal svoj nástroj aj jeho názov v roku 1840 patentovať. Alexandre Francois Debain zaviedol tiež registračnú hru.

Iné projekty
------------

Commons
* Spolupracuj na Commons Commons ponúka multimediálne súbory na tému **Harmónium**

Literatúra
----------

* ANTONÍN MODR, *Hudební nástroje*, Editio Supraphon, Praha 1977

Zdroj
-----

*Tento článok je čiastočný alebo úplný preklad článku Harmonium na českej Wikipédii.*
**Ubisoft Entertainment** (predtým **Ubi Soft**) je francúzsky vydavateľ a vývojár videohier so sídlom v Montreuil (Seine-Saint-Denis), Francúzsko. Názov spoločnosti "Ubi" je akronym od slov **U**nion des **B**retons **I**ndépendants. Firma má závody vo viac ako 20 krajinách, vrátane vývojového štúdia v Montreali a Quebec City, Quebec, Kanada; Barcelona, Španielsko; Šanghaj, Čcheng-tu, Čína; Singapur; Severná Karolína, USA; Düsseldorf, Nemecko; Sofia, Bulharsko; Bukurešť, Rumunsko; Casablanca, Maroko; Sydney, Austrália; Miláno, Taliansko a São Paulo, Brazília a mnoho ďalších. 

V roku 2004 to bol tretí najväčší nezávislý vydavateľ videohier v Európe, a siedmy najväčší v Spojených štátoch. Príjmy Ubisoftu pre roky 2002 – 2003 boli 453 miliónov eur; za fiškálny rok 2003 – 2004 vzrástli na 508 miliónov eur. Od roku 2005 zamestnáva UbiSoft viac ako 3 500 ľudí, z toho viac ako 1 700 pracuje vo výrobe. Najväčším vývojovým štúdiom spoločnosti je Ubisoft Montreal, ktorý v roku 2004 zamestnával približne 1 600 ľudí. Yves Guillemot, zakladateľ spoločnosti, bol jej predseda a generálny riaditeľ.

UPlay
-----

Uplay je služba, ktorú Ubisoft spustil spoločne s titulom Assassins Creed II. Uplay je online rozhranie niekoľkých služieb, Uplay Win, Uplay Help, Uplay Share a Uplay Shop, poskytujúcich hráčom vylepšenie herného prostredia, špeciálne obsahy a užitočné informácie a rady k jednotlivým hrám.

Zdroj
-----

*Tento článok je čiastočný alebo úplný preklad článkov Ubisoft na anglickej Wikipédii a Ubisoft na českej Wikipédii.*


|  |  |
| --- | --- |
| Portal | Francúzsky portál |
Mapa japonských provincií so zvýraznenou provinciou Harima
Provincia **Harima** (jap. 播磨国 – Harima no kuni) alebo **Banšú** (jap. 播州 – Banšú) bola bývalá japonská provincia na Honšú, ktorá v súčasnosti tvorí severozápadnú časť prefektúry Hjógo. Susedila s provinciami Tadžima, Tamba, Seccu, Bizen a Mimasaka. Jej hlavné mesto bolo Himedži.

V období Edo bolo han (panstvo) Akó časťou Harima. Štyridsaťsedem róninov boli samuraji z panstva Akó. Išikawadžima-Harima Heavy Industries staviteľ lodí a najväčší subkontraktor Boeingu má meno odvodené od tejto provincie.

| * z
* d
* u
Bývalé japonské provincie |
| --- |
| 
* Aki
* Awa (Kantó)
* Awa (Šikoku)
* Awadži
* Biččú
* Bingo
* Bizen
* Bungo
* Buzen
* Cušima
* Čikugo
* Čikuzen
* Čišima
* Dewa
* Eččú
* Ečigo
* Ečizen
* Harima
* Hida
* Hidaka
* Higo
* Hitači
* Hizen
* Hjúga
* Hóki
* Iburi
* Iga
* Ijo
* Iki
* Inaba
* Ise
* Išikari
* Iwami
* Izu
* Izumi
* Izumo
* Jamaširo
* Jamato
* Kaga
* Kai
* Kawači
* Kazusa
* Kii
* Kitami
* Kózuke
* Kuširo
* Mikawa
* Mimasaka
* Mino
* Mucu
* Musaši
* Nagato
* Nemuro
* Noto
* Oki
* Ómi
* Ošima
* Ósumi
* Owari
* Sacuma
* Sado
* Sagami
* Sanuki
* Seccu
* Suó
* Suruga
* Šima
* Šimocuke
* Šimósa
* Šinano
* Širibeši
* Tadžima
* Tanba
* Tango
* Tešio
* Tokači
* Tosa
* Tótómi
* Wakasa

 | Vlajka Japonska |
**Udalosť** alebo **príbeh** alebo **príhoda** je základný prvok ľubovoľného (materiálneho či duchovného) diania; kritický bod vývoja určitého procesu, najčastejšie vznik, zánik a kvalitatívne zmeny priebehových kriviek procesu. Udalosti sa často prejavujú ako výsledok stretu, spojenia procesu s iným procesom, kedy dochádza ku konfliktu, vyhroteniu a pod.

Pojem udalosti kolíše podľa toho, aké významové útvary intervenujú v priebehu jeho tvorby. Ak napr. medzi významovými útvarmi intervenujúcimi v tvorbe pojmu udalosti dominuje kategória minulostnosti, chápe sa udalosť ako to, čo sa udialo.

Podľa N. O. Losského je udalosť prvok života substanciálneho činiteľa. Tie udalosti, ktoré majú len časovú formu, sú substanciálnymi činiteľmi čisto psychických stavov. Tie udalosti, ktoré majú časo-priestorovú formu, sú substanciálnymi činiteľmi materiálnych i psychických procesov.

Podľa A. N. Whiteheada je udalosť (event) to, čo sa deje, odohráva (happens); prvok sveta.

Pozri aj
--------

* akcident
* popud
* príčina
* historická udalosť
* právna udalosť
* udalosť rečového aktu
* terminálová udalosť
* chronológia
* kronika
* objekt
* proces

Iné projekty
------------

WikicitátyCommons
* Spolupracuj na Wikicitátoch Wikicitáty ponúkajú citáty od alebo o **Udalosť**
* Spolupracuj na Commons Commons ponúka multimediálne súbory na tému **Udalosť**

Externé odkazy
--------------

* FILIT – zdroj, z ktorého pôvodne čerpal tento článok.
Deti v materskej škole v Turecku.
**Materská škola** (hovorovo *škôlka*) je predškolské zariadenie, ktoré zabezpečuje výchovu a vzdelávanie detí v predškolskom veku. 
Podporuje osobnostný rozvoj detí v oblasti sociálno-emocionálnej, intelektuálnej, telesnej, morálnej, estetickej, rozvíja schopnosti a zručnosti, utvára predpoklady na ďalšie vzdelávanie. Pripravuje na život v spoločnosti v súlade s individuálnymi a vekovými osobitosťami detí.

Materská škola na Slovensku
---------------------------

Dopĺňa rodinnú výchovu o výchovno-vzdelávaciu činnosť zameranú na všestranný rozvoj osobnosti dieťaťa. Súčasťou predškolskej výchovy je aj príprava dieťaťa na povinnú školskú dochádzku. Do materských škôl sa prednostne prijímajú deti, ktoré dovŕšili päť rokov veku, a deti, ktoré majú odloženú povinnú školskú dochádzku.

V zmysle školského zákona § 28 sa materská škola zriaďuje spravidla pri počte desať detí. Materská škola zabezpečuje výchovu a vzdelávanie prostredníctvom školského vzdelávacieho programu, ktorý poskytuje predprimárne vzdelanie ISCED 0.

Referencie
----------

1. 1 2  Zákon č. 245/2008 Z.z. o výchove a vzdelávaní (školský zákon)

Literatúra
----------

* GAŠPAROVÁ, Eva - MIŇOVÁ, Monika (eds.): *Od detskej opatrovne k materskej škole.* Banská Bystrica : Slovenský výbor Svetovej organizácie pre predškolskú výchovu - Spoločnosť pre predškolskú výchovu, 2009. 126 s. ISBN 978-80-970266-0-8. Dostupné on-line.

Zdroje
------

* Ministerstvo školstva Slovenskej republiky
* Ústav informácií a prognóz školstva (ÚIPŠ)
* Štatistický úrad Slovenskej republiky

Iné projekty
------------

Commons
* Spolupracuj na Commons Commons ponúka multimediálne súbory na tému **Materská škola**
O prívlastku mena starogréckeho boha Dionýza, pozri *Eukarpides.*
**Eukarpides** alebo **Eukarpidés** (starogr. *Eυκαρπίδης* – *Eukarpides,* iný prepis: *Eukarpidés*) bol olympijský víťaz v pankratiu dorastencov v 4. storočí.

Markos Aurelios Eukarpides, syn aténskeho boxera Zópyra, je podľa epigrafického nálezu publikovaného v roku 1997, predposledným známym starovekým olympijským víťazom, ktorého na 290. hrách v roku 381 korunovali olivovým vencom, za víťazstvo dosiahnuté v dorasteneckom pankratiu. Tento záznam tiež uvádza, že jeho brat Zópyros v roku 385 zvíťazil na olympijských hrách pravdepodobne v boxe dorastencov (záznam je poškodený a čítanie gréckeho *[andr]ón* je rovnako možné ako *[paid]ón*, t. j. mužov alebo chlapcov). Zópyros je na základe doterajších znalostí posledným známym starovekým olymionikom, lebo záznamy o konaní hier a víťazoch z následných rokov do roku 394, keď sa olympijské hry osobitným ediktom rímskeho cisára Theodosia I. zrušili, zatiaľ chýbajú.

Pankration dorastencov sa v Olympii zaviedol na 145. hrách v roku 200 pred Kr. a jeho prvým víťazom bol Faidimos z Alexandrie. Pankration bol kombináciou boxu a zápasenia. Podľa Pindarovej štvrtej *Isthmijskej ódy* pankratista mal mať „*odvahu a silu zúrivého leva a obratnosť a prefíkanosť líšky."*

Referencie a bibliografia
-------------------------

1. ↑  Peter Mauritsch, *Antike Lebenswelten*, str. 90.
2. 1 2  Mark Golden: *Sport in the ancient world from A to Z.* Routledge, London u. a. 2004, ISBN 0-415-24881-7, S. 24
3. ↑  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 363.
4. ↑  Eusebios, *Kronika* 2,193.
5. ↑  Vojtech Zamarovský. *Vzkriesenie Olympie*. Bratislava : Šport, 1986. 77-043-86. S. 250.
6. ↑  Vojtech Zamarovský. *Vzkriesenie Olympie*. Bratislava : Šport, 1986. 77-043-86. S. 147.

Pozri aj
--------

* Zoznam olympijských víťazov staroveku
Logo Druhého Medzinárodného Kongresu o Eugenike, 1921
**Eugenika** všeobecne je cielené kríženie ľudského druhu na posilnenie určitých vlastností. Dnes je to veda, ktorá sa zaoberá zlepšovaním ľudského genofondu.

V užšom slova zmysle je **eugenika** teória, ktorú založil v 19. storočí britský psychológ Francis Galton. Eugenici verili, že prísnym výberom jedincov, ktorým sa dovolí mať deti, sa dá vytvoriť silná rasa. Eugenici preto argumentovali, že spoločnosť by mala od plodenia detí odradiť tých svojich členov, ktorí sú „neschopní" buď fyzicky, mentálne alebo sociálne.

Nacistické uskutočňovanie eugeniky
----------------------------------

Eugenika vo svojej prekrútenej podstate zaznamenala najväčší rozmach v nacistickom Nemecku, v 30. a 40. rokoch 20. storočia. Jeden z prvých zákonov, ktorý nacisti po prevzatí moci v roku 1933 schválili, bol zákon, ktorý umožnil vynútenú sterilizáciu ľudí s duševnými a/alebo fyzickými poruchami. Založili špeciálnu jednotku s názvom Združenie pre blahobyt a inštitucionálnu starostlivosť alebo Program T-4. V Programe T4 ošetrovateľky, lekári a psychiatri vykonali „milosrdné zabíjanie" 70 000 mužov, žien a detí po celom Nemecku. Program nakoniec kvôli protestom verejnosti a časti kléru (najmä Münsterského biskupa von Galena) zastavili. Väčšina biskupov v Nemecku však mlčala napriek tomu, že Vatikán vydal v decembri 1940 vyhlásenie odsudzujúce toto zabíjanie. 

Jeden z dôsledkov pokrivenej eugenickej filozofie boli nacistické tábory smrti, kde „vedci", ako napríklad Josef Mengele vykonávali nehumánne experimenty na ľuďoch. Nacisti zakladali centrá, kde presviedčali zdravé, rasovo čisté, árijské, mladé ženy, aby prispeli k budúcnosti rasy, čo najväčším počtom detí.

Po druhej svetovej vojne popularita eugeniky masívne poklesla.

Iné projekty
------------

Commons
* Spolupracuj na Commons Commons ponúka multimediálne súbory na tému **Eugenika**
**Sčítanie obyvateľov, domov a bytov** je od roku 2001 oficiálny názov sčítania obyvateľstva na Slovensku.

Názov
-----

Na Slovensku sa prvé sčítania označovali ako **konskripcie** alebo **súpisy ľudu** (pôvodne z nem. *Volkskonskription*), neskôr sa oficiálne sčítania obyvateľstva do roku 1950 označovali ako **Sčítanie ľudu** (pôvodne z nem. *Volkszählung*), od roku 1961 bol názov **Sčítanie ľudu, domov a bytov** a od roku 2001 „Sčítanie obyvateľov, domov a bytov". V Česku sa aj dnes ešte sčítanie oficiálne volá Sčítání lidu, domů a bytů.

Dejiny
------

Na území dnešného Slovenska sa prvé čiastočné sčítanie uskutočnilo v roku 1715 a prvé sčítanie všetkých obyvateľov sa uskutočnilo v rokoch 1784 – 1787 v Uhorsku za vlády Jozefa II. Moderné sčítania začali až od roku 1869, kedy sa konalo prvé moderné sčítanie ľudu, od ktorého sa ďalšie sčítania ľudu uskutočňovali podľa zásad, ktoré stanovili medzinárodné štatistické kongresy v desaťročných intervaloch.

Prvé sčítanie samostatného Slovenska sa konalo v roku 2001, ktoré zabezpečil v plnom rozsahu Štatistický úrad Slovenskej republiky, ktorý všetky ďalšie sčítania od toho roku vykonáva. Na Slovensku sa sčítavanie koná každých 10 rokov. V sčítaní obyvateľov, domov a bytov v roku 2011 si po prvý raz v histórii mohli obyvatelia vybrať, či sčítacie formuláre vyplnia v listinnej podobe alebo v elektronickej forme.

Sčítanie obyvateľov, domov a bytov v roku 2021 je prvé elektronické sčítanie obyvateľstva na Slovensku. Obyvatelia sa môžu sčítať sami prostredníctvom webovej stránky scitanie.sk alebo cez mobilnú aplikáciu *SODB 2021*. Sčítanie obyvateľov samovyplnením formulára prebieha od 15. februára do 31. marca 2021. Asistované sčítanie bude od apríla do konca októbra 2021. Sčítanie domov a bytov prebehlo od 1. júna 2020 do 15. februára 2021.

Externé odkazy
--------------

* Sčítanie obyvateľov, domov a bytov 2021
* Sčítanie obyvateľov, domov a bytov 2011

Referencie
----------

1. ↑  SZALAY, Zoltán. *História sčítaní obyvateľov na Slovensku: gemerskí šľachtici sa vzbúrili, keď ich chceli prvýkrát sčítať* [online]. Denník N, 2021-02-15, [cit. 2021-02-21]. Dostupné online.
2. 1 2   *História sčítania* [online]. Štatistický úrad SR, [cit. 2021-02-21]. Dostupné online.
3. ↑   *Sčítanie obyvateľov na Slovensku sa začalo, je povinné a formulár nezaberie viac ako 10 minút* [online]. SITA, 2021-02-15, [cit. 2021-02-21]. Dostupné online.
**Cesta III. triedy číslo 1020** (*III/1020*, staré číslo *III/002046* alebo skrátene *III/00246*) je cesta III. triedy na Slovensku. Spája bratislavskú mestskú časť Jarovce s cestou I/2 z východnej strany a s rakúskou obcou Kittsee zo západnej strany. Na ceste sa nachádza hraničný priechod s Rakúskom. Po vybudovaní diaľnice D4 bola jej časť preložená tak, aby nekolidovala s vetvami diaľničnej križovatky D2/D4 Bratislava-Jarovce.

Väčšinu cesty spravuje Magistrát hlavného mesta SR Bratislavy, okrem krátkeho 152 m dlhého úseku na území bývalej colnice, ktorú spravuje Colný úrad.

Priebeh
-------

Cesta začína na križovatke s cestou I/2 medzi Petržalkou a Rusovcami. Ďalej prekonáva úrovňovo železničnú trať, za ktorou nasleduje križovatka s vetvou diaľničnej križovatky D2/D4 Bratislava-Jarovce. Následne vchádza do Jaroviec, v strede ktorých ostro odbočuje na severozápad. Nadjazdom prekonáva diaľnicu D4 a ďalej pokračuje až k železničnému priecestiu v obci Kittsee pred ktorým končí a plynulo na ňu nadväzuje miestna komunikácia na ulici Untere Hauptstraße.

Zdroj
-----

* Slovenská správa ciest
**Plameniak krátkozobý** (*Phoenicoparrus jamesi*) je juhoamerický druh plameniaka. Jeho blízkym príbuzným je plameniak žltonohý (*P. andinus*) s ktorým tvorí rod *Phoenicoparrus*. 

Latinský názov na počesť Harryho Jamesa Berkeleya zaviedol Philip Sclater.

Dorastá do dĺžky 90 – 92cm. Operenie má svetlo ružové, na chrbte a okolo krku čiastočne červené, letky sú tmavé. Okolo inak žltých očí má neoperenú červenú kožu. Končatiny má tehlovo červené a zobák jasne žltý s čiernym koncom. Mláďatá sú krátko po vyliahnutí sivé, alebo biele a rovnako ako dospelé sa sfarbia až vo veku 3 alebo 4 rokov.

Vyskytuje sa na slaných i sladkovodných jazerách vo vyššie položených oblastiach Ánd na území Peru, Čile, Bolívie a Argentíny. Až do roku 1956 bol pritom považovaný za vyhynutého, v súčasnej dobe, konkrétne od roku 2008, je v Červenom zozname IUCN zaradený do kategórie takmer ohrozených druhov, a to z dôvodu, že bol u jeho globálnej populácie v posledných troch generáciách zaznamenaný viditeľný pokles spôsobený predovšetkým stratou prirodzeného biotopu.

Živí sa planktónom, ktorý rovnako ako ostatné druhy plameniakov filtruje z vody pomocou svojho zvláštne adaptovaného zobáka.  

Pohlavne dospieva až vo veku 6 rokov a je monogamný. Hniezdi pritom nepravidelne, často i ob rok. V každej znáške je len 1 oválne vajce, ktoré samica kladie do kužeľovitého hniezda z blata. Na jeho 26 – 31 dennej inkubácii sa potom podieľajú striedavo obaja rodičia.

Referencie
----------

1. 1 2   *Phoenicoparrus jamesi* [online]. The IUCN Red List of Threatened Species, [cit. 2010-09-25]. Dostupné online. (anglicky)
2. 1 2  Sargatal, J. Elliott, A. & amp; Del Hoyo, J. (1992) *Handbook of the Birds of the World Volume I.* Lynx Edicions, Barcelona.
3. ↑  Johnson, AW, Behn, F. & amp; Millie, W.R .: "The South American Flamingos". *The Condor*. 60 (5), 289-99 (anglicky)
4. ↑  Mascitti, V. & Kravetz, F.O.: "Bill Morphology of South American Flamingos". *The Condor*. 104(1), 73. (anglicky)

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Plameniak krátkozobý**
* Spolupracuj na Wikidruhoch Wikidruhy ponúkajú informácie na tému **Plameniak krátkozobý**

Zdroj
-----

*Tento článok je čiastočný alebo úplný preklad článku Plameňák Jamesův na českej Wikipédii.*
**Husto usporiadaná množina** je taká usporiadaná množina, v ktorej relácia usporiadania, v istom zmysle, nepripúšťa existenciu "medzier". Presne je husto usporiadaná množina definovaná ako taká usporiadaná množina

{\displaystyle (P,\leq )}
v ktorej pre každé dva jej prvky {\displaystyle x,y} spĺňajúce {\displaystyle x<y} existuje prvok {\displaystyle z} taký, že {\displaystyle x<z<y}. Relácii usporiadania {\displaystyle \leq } sa v takom prípade hovorí **husté usporiadanie**.

Príklady
--------

* Množina reálnych čísel so štandardným usporiadaním a jej podmnožiny racionálnych a iracionálnych čísel s indukovanými usporiadaniami sú husto usporiadané. Naproti tomu množina celých čísel a množina prirodzených čísel nie sú husto usporiadané.
* Každý protireťazec je triviálne husto usporiadaný.

Vlastnosti
----------

* Intervaly v husto usporiadaných množinách sú buď prázdne, jednoprvkové alebo nekonečné množiny.
* Jediné konečné husto usporiadané množiny sú protireťazce.
**Materiálová konštanta** v technike je konštanta, ktorá charakterizuje danú látku. Materiálová konštanta je často fyzikálna veličina, ktorá pre daný materiál nadobúda konštantnú hodnotu iba za určitých podmienok (určitý rozsah teplôt, tlaku a pod.). Materiálová konštanta teda charakterizuje vlastnosť danej látky za presne špecifikovaných podmienok.

Materiálovou konštantou bývá často fyzikálna veličina, napr. permeabilita, teplotný súčiniteľ elektrického odporu, modul pružnosti, alebo niektoré špeciálne hodnoty fyzikálnych veličín, napr. medza sklzu a podobne. Môže tiež závisieť na tvare telesa, napr. odpor vzduchu vyjadrujúcí odpor prostredia.

Materiálovou konštantou môže byť aj technická veličina, charakterizujúca skúmaný proces, napr. konštanty charakterizujúce vplyv korózie, šírky vzorku a pod.

Materiálové konštanty sa obvykle vyskytujú v empirických vzťahoch a sú väčšinou určované experimentálne. Materiálové konštanty sa vyskytujú predevšetkým v technike, fyzike a chémii.

Pozri aj
--------

* Fyzikálna konštanta
* Veličina
Vianočné požehnanie Urbi et Orbi emeritným pápežom Benediktom XVI. v roku 2008
**Urbi et orbi** (dosl. *mestu [Rím] a svetu*) je apoštolské požehnanie pre talianske mesto Rím a svet pri určitých príležitostiach.

Príležitosti
------------

* Bazilika sv. Petra – Veľká noc, Vianoce, sviatok svätého Petra a Pavla, pápežská korunovácia
* Bazilika sv. Jána v Lateráne – Nanebovstúpenie Pána a keď bol pápež korunovaný ako biskup Ríma
* Bazilika Panny Márie Väčšej – Nanebovzatie Panny Márie

Latinský text
-------------

*Sancti Apostoli Petrus et Paulus, de quorum potestate et auctoritate confidimus, ipsi intercedant pro nobis ad Dominum.*
R./ *Amen.*
*Precibus et meritis beatæ Mariae semper Virginis, beati Michaelis Archangeli, beati Ioannis Baptistæ et sanctorum Apostolorum Petri et Pauli et omnium Sanctorum misereatur vestri omnipotens Deus et dimissis omnibus peccatis vestris, perducat vos Iesus Christus ad vitam æternam.*
R./ *Amen.*
*Indulgentiam, absolutionem et remissionem omnium peccatorum vestrorum, spatium verae et fructuosae pænitentiæ, cor semper pænitens et emendationem vitae, gratiam et consolationem sancti Spiritus et finalem perseverantiam in bonis operibus, tribuat vobis omnipotens et misericors Dominus.*
R./ *Amen.*
*Et benedictio Dei omnipotentis: + Patris et Filii et Spiritus sancti descendat super vos et maneat semper.*
R./ *Amen.*

Zdroje
------

* Text požehnania: ,
**Joizuki** (jap.:宵月) bol desiaty torpédoborec triedy Akizuki japonského imperiálneho loďstva.

Opis
----

*Joizuki* patril k druhej sérii torpédoborcov triedy *Akizuki*. Tá bola pôvodne navrhnutá ako trieda protilietadlových sprievodných plavidiel, s hlavnou výzbrojou ôsmich 100 mm/65 diel typu 98 (4xII).

Lodný kýl bol položený na výstavbu 25. augusta 1943 v lodeniciach Uraga v Tokiu, trup sa začal budovať 25. septembra 1944, a loď vstúpila do služby 31. januára 1945. Názov, rovnako ako ostatné torpédoborce ​​v sérii, bol spájaný s Mesiacom a znamenal *Mesiac viditeľný za súmraku*.

Služba
------

Spočiatku, po uvedení do prevádzky 31. januára 1945, sa posádka cvičila vo vodách Japonska a vtedy bol *Joizuki* pridelený k 11. flotile torpédoborcov a jeho veliteľom sa stal poručík Kotaru Naka. Po cvičných školeniach bol Kotaru Naka odvolaný a velenie lodi bolo prenechané Masaomi Arakimu. 16. februára 1945 sa zúčastnil odrazenia náletu amerických Boeing B-29 Superfortress na Jokosuku. 25. mája 1945 sa stal členom 41. divízie torpédoborcov 31. flotily ako eskortné plavidlo. Nebol nikdy použitý v boji, ale 5. júna 1945 bol ľahko poškodený, keď nadišiel na mínu pri Kure, potom opravený a od augusta do konca vojny bol maskovaný vo Vnútornom mori. Po vojne slúžil ako repatriačné plavidlo.

29. augusta 1947 bol odovzdaný Číne v rámci povojnových reparácií a zmenil meno na *Fen Yang*. V roku 1949 sa presťahoval na Taiwan, ale bol čoskoro odzbrojený a ponechaný v rezerve. V roku 1962 bol zošrotovaný.

Zdroj
-----

*Tento článok je čiastočný alebo úplný preklad článku Yoizuki na poľskej Wikipédii (číslo revízie nebolo určené).*
**Euippé** alebo **Euippa** (starogr. *Εὐίππη* – *Euippé*) je v gréckej mytológii dcéra líbyjského kráľa Danaa a jeho manželky Polyxo.

Euippé bola jedna z päťdesiatich dcér líbyjského kráľa Danaa. Antický autor Apollodoros z Atén uvádza, že Danaos mal dve dcéry, ktoré sa volali Euippy. Jej sestra Euippé bola podľa Apollodora dcérou Danaa a jeho manželky z Aithiopie, kým ona bola dcérou Polyxo.

O dcéry Danaa sa uchádzalo päťdesiat synov jeho brata Aigypta, ktorý vládol v susednom Egypte. Danaos však so svadbou nesúhlasil a preto mu Aigyptos vypovedal vojnu a v boji ho porazil. Danaos nato ušiel s dcérami do Argu na Poloponéze, ale Aigyptos sa so svojimi synmi za ním vypravil a k svadbe ho prinútil. Euippe za manžela vybrali Imbra, syna Aigypta a jeho manželky Kaliadny. Keď sa potom chystala hromadná svadba, Danaos dcéram prikázal, aby svojich manželov počas svadobnej noci zavraždili. Okrem Hyperméstry, Euippé a aj ostatné jej sestry príkaz otca splnili a bohovia ich po smrti za tento hrozný skutok odsúdili na večný trest nosiť v podsvetí do deravého suda vodu.

Podľa antického autora Hygina sa manželom Euippy stal Agénor.

Referencie a bibliografia
-------------------------

1. 1 2 3 4 5  Apollodoros, *Bibliotheca*, 2,1,5.
2. 1 2  Vojtech Zamarovský. *Bohovia a hrdinovia antických bájí*. Bratislava : Mladé letá, 1980. 66-048-80. S. 32.
3. ↑  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 314.
4. ↑  Hyginus, *Fabulae* 170.
Vectrex
**Vectrex** je osembitová herná konzola vytvorená firmou General Consumer Electric (GCE). Bola vydaná v roku 1982 za cenu 199 USD. Po kríze v roku 1984 Vectrex opustil trh. Systém mal vstavanú hru Minestorm.

Na rozdiel od ostatných herných konzol, ktoré ako zobrazovač používali TV prijímač, mal Vectrex svoju vlastnú obrazovku, ktorá zobrazovala vektorovú grafiku (odtiaľto tiež názov Vectrex). Pretože obrazovka Vectrex bola čiernobiela, predkladala sa pred ňu zafarbená fólia, čím sa vytváral dojem farebného zobrazenia a zmenšoval sa vnem blikania vektorovej obrazovky.

Ovládač Vectrex bol analógový. Ďalšími perifériami sú svetelné pero a **3D imager**.

Technická špecifikácia
----------------------

### Základná doska

* CPU: Motorola 68A09 @ 1,6 MHz
* RAM: 1 KB (2 × 4-bitový 2114 čip)
* ROM: 8 KB (jeden 8-bitový 2363 čip)

### Zvuk

* Zvukový čip: General Instruments AY-3-8912

### Zobrazovač

* Vektorová obrazovka: Samsung 240RB40 B & W Vector (9 × 11 palcov)
* Bez možnosti pripojenia k TV prijímaču
* Spolu s Atari 2600 mal ako prvý analógový ovládač

Externé odkazy
--------------

* Vectrex World
* Vectrex Portal

Zdroj
-----

*Tento článok je čiastočný alebo úplný preklad článku Vectrex na českej Wikipédii.*
**Jojo Moyes** alebo **Jojo Moyesová**, vlastným menom **Pauline Sara Jo Moyes Arthur**, (\* 4. august 1969, Londýn, Anglicko) je britská novinárka a spisovateľka. Je jednou z mála spisovateľov, ktorí vyhrali dvakrát cenu za romantický román roka *Romantic Novel of the Year Award*. Jej knihy boli preložené do jedenástich jazykov.

Biografia
---------

Študovala na *Royal Holloway, University of London* a na *Bedford New College, London University*. Desať rokov pracovala pre britský denník The Independent (s ročnou prestávku keď pracovala pre *Sunday Morning Post* v Hongkongu). Aktívne začala písať v roku 2002. Jej prvou knihou je *Sheltering Rain*. Dvakrát vyhrala cenu *Romantic Novel of the Year Award*. Prvýkrát v roku 2004 za knihu *Foreign Fruit* a druhýkrát v roku 2011 za knihu *Posledný list od milenca* (*The Last Letter From Your Lover*).

Žije na farme v Saffron Walden, v Essexe s manželom Charlesom Arthurom, s ktorým má tri deti.

Bibliografia
------------

* *Sheltering rain* (2002)
* *Foreign Fruit* (2003)
* *Peacock Emporium* (2004)
* *The Ship of Brides* (2005)
* *Strieborný záliv* (*Silver bay*) (2007)
* *Night Music* (2008)
* *The Horse Dancer* (2009)
* *Posledný list od milenca* (*The Last Letter From Your Lover*) (2010)
* *Predtým ako som ťa poznala* (*Me Before You*) (2012)
* *Honeymoon in Paris* (2012)
* *Dievča, ktoré si tu zanechal* (*The Girl You Left Behind*) (2012)
* *Jeden plus jeden* (*The One Plus One*) (2014)
* *After You* (2015)

Zdroj
-----

*Tento článok je čiastočný alebo úplný preklad článku Jojo Moyes na anglickej Wikipédii.*

Autoritné údaje: * BnF: 145343616
* GND: 124403247
* ISNI: 0000 0001 1477 4072
* LCCN: n2001043849
* NK ČR: mzk2011619882
* SNK: 158325
* VIAF: 90779697
* WorldCat: lccn-n2001043849
Doc. RNDr. **Daniel Olejár**, PhD. (\* 4. január 1957) je slovenský informatik a univerzitný pedagóg pôsobiaci na Univerzite Komenského v Bratislave (UK) ako vedúci Katedry informatiky Fakulty matematiky, fyziky a informatiky UK (FMFI UK) a v minulosti ako prorektor (od februára 2015 do marca 2021).

Život
-----

V roku 1980 absolvoval odbor matematika, špecializáciu Teoretická kybernetika a matematická informatika na Prírodovedeckej, resp. Matematicko-fyzikálnej fakulte UK (MFF UK), kde získal aj vedeckú hodnosť kandidáta vied (1987) a vedecko-pedagogickú hodnosť docent (1989). Na MFF UK, neskôr FMFI UK pôsobil ako interný ašpirant, odborný asistent, docent a od roku 2003 tu pôsobí vo funkcii profesora. Je garantom študijného programu informatika. Štyri funkčné obdobia bol a v súčasnosti je vedúcim Katedry informatiky FMFI UK.

Odborne pracoval v oblasti diskrétnej matematiky a teórie náhodných grafov, začiatkom deväťdesiatych rokov prešiel do oblasti kryptológie a informačnej bezpečnosti. Podieľal sa na návrhu šifrovacieho algoritmu pre Ministerstvo vnútra SR, návrhu klíringového systému Národnej banky Slovenska, koordinoval prípravu poslaneckého návrhu zákona o elektronickom podpise a podieľal sa na príprave ďalších zákonov, vykonávacích predpisov a štátnych koncepcií (Informatizácia spoločnosti, Národná stratégia informačnej bezpečnosti v SR, Návrhu systému vzdelávania v oblasti informačnej bezpečnosti, Zákona o informačnej bezpečnosti, Štandardov pre informačné systémy verejnej správy a i.). Bol tiež predsedom subkomisie Slovenského ústavu technickej normalizácie pre informačnú bezpečnosť, dlhoročným členom výboru Slovenskej informatickej spoločnosti. Dvanásť rokov pôsobil ako hlavný skúšajúci pre organizáciu ISACA. Bol členom Akademického senátu MFF, resp. FMFI UK, jedno funkčné obdobie bol členom a druhé podpredsedom AS UK. Od februára 2015 do marca 2021 bol prorektorom UK.

Vybraná personálna bibliografia
-------------------------------

* Olejár, Daniel (1986), „The efficiency of the depth first algorithms Daniel Olejár", *Computers and Artificial Intelligence* 5: 345-356, ISSN 0232-0274
* Olejár, Daniel (1987), „O čisle jedinic počti vsech bulevych matric", *Acta Mathematica Universitatis Comenianae*, Vol. 48-49, Bratislava: Alfa, str. 243-249
* Olejár, Daniel; Stanek, Martin (1998), „On cryptographic properties of random Boolean functions", *Journal of Universal Computer Science* 4 (8): 705-717, ISSN 0948-6968
* Toman, Eduard; Olejár, Daniel; Stanek, Martin (2008), „Average degree in the interval graph of a random Boolean function Eduard Toman, Daniel Olejár, Martin Stanek", *Computing and Informatics* 27: 627-638, ISSN 1335-9150

Referencie
----------

1. ↑  *Osoby, ktoré získali titul na UK*, Univerzita Komenského v Bratislave, c2015, dost. 2015-09-02 . Do vyhľadávača zadaj „Daniel Olejár".

Zdroj
-----

* *Prorektor pre informačné technológie*, Bratislava: Univerzita Komenského v Bratislave, 2015 (vyd. 2015-03-20), dost. 2015-09-02

Autoritné údaje: * GND: 1173252916
* ISNI: 0000 0000 5622 0652
* NK ČR: xx0079677
* VIAF: 85825263
**Mieroslav Pinka** (vlastným menom **Ján Mieroslav Pinka**) (\* 28. júl 1929, Rimavská Sobota  –  † 21. júl 2007) je spisovateľ pre deti, publicista.

Životopis
---------

Študoval na gymnáziu vo Zvolene, na Učiteľskej akadémii v Banskej Bystrici, kde 1950 maturoval, a diaľkovo slovenčinu a výtvarnú výchovu na Pedagogickej fakulte v Banskej Bystrici (1967-1970). V roku 1950-1953 pôsobil ako učiteľ na strednej škole, 1953-1955 inšpektor Oblastnej správy Povereníctva pracovných síl, od 1956 redaktor Smeru a Smeny v Banskej Bystrici, neskôr vedúci študijno-pedagogického odd. VŠLD vo Zvolene. Spočiatku uverejňoval svoje verše v prílohách dennej tlače, najmä v časopise Včielka. Od roku 1948 začal písať bábkové hry. Pre rozhlas napísal pôvodnú rozprávkovú hru Čarovný hrnček (1965). S Pavlom Kukom vydal dve knihy povestí a dejín obcí, v ktorých skĺbil povesti s obrazom reálnej histórie. Založil na Slovensku prvé mládežnícke Divadlo poézie vo Zvolene s celoročným dramaturgickým plánom a s nácvikmi javiskovej reči. Autor projektu Štúrovho Zvolena (1964), šéfredaktor mesačníka pre mladú slov. a slovanskú literatúru Štúrov odkaz. Autor scenárov, ročeniek, skladačiek o slovenských spisovateľoch, organizátor a populizátor literárneho života v regióne Zvolen.

Dielo
-----

* Ako sa Anička naučila jesť halušky. roku 1948
* Sirota Janko, roku 1948
* Nezbedníci, roku 1951
* Našli vtáčiu pieseň, roku 1964
* Pod Poľanou a v Honte 1-2 (1992-1993)

Literatúra
----------

* *Slovník slovenských spisovateľov 20. storočia*

Referencie
----------

1. ↑  Zomrel autor projektu Štúrov Zvolen na sme.sk

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.

Autoritné údaje: * SNK: 165785
Mierová kolónia
Poloha Mierovej kolónie
Súradnice: 48°10′30″S 17°09′30″V﻿ / ﻿48,1749063°S 17,1584371°V﻿ / 48.1749063; 17.1584371

**Mierová kolónia** je obytná štvrť alebo miestna časť v Bratislave v mestskej časti Nové Mesto v okrese Bratislava III. Pôvodný názov bol Vistra kolónia, projekt vypracoval v 40. rokoch 20. storočia Vladimír Karfík a slúžil pre pracovníkov blízkych chemických závodov (známych v tom čase pod ľudovým názvom *"Dynamitka"*, neskôr *"Dimitrovka"* a dnes Istrochem). Dnes je Mierová kolónia evidovaná ako nehnuteľná pamätihodnosť Mestským ústavom ochrany pamiatok. 

Existujú tri vchody do Mierovej kolónie, prvý je Magnetová ulica, ktorá sa začína na Vajnorskej ulici, a druhé dva sú z Rožňavskej. K Mierovej kolónii patria 4 ulice – Olbrachtova, Tylova, Chemická a Vihorlatská. V blízkosti sa nachádza futbalové ihrisko a miestna časť Jurajov dvor.

Referencie
----------

1. ↑  Bartošová, Nina (2012), „Závod Dynamit Nobel v Bratislave: Kľúčové aspekty architektonicko-urbanistického vývoja", *ALFA* 17 (4): 32, ISSN 1335-2679,

Iné projekty
------------

Commons
* Spolupracuj na Commons Commons ponúka multimediálne súbory na tému **Mierová kolónia**

Externé odkazy
--------------

* Mestský úrad ochrany pamiatok Bratislava – Pamätihodnosti mestských častí Bratislavy – nehnuteľné

| * z
* d
* u
Mestská časť Nové Mesto |
| --- |
| Nové Mesto | 
* Biely kríž\*
* Dynamitka\*
* Gaštanový hájik\*
* Jurajov dvor
* Ľudová štvrť\*
* Hostinského sídlisko\*
* Mierová kolónia
* Mladá garda\*
* Pasienky
* Pokrok\*
* Pomoriny\*
* Slovany
* Tehelné pole
* Zátišie\*

 |  |
| Vinohrady | 
* Ahoj
* Briežky
* Bratislavský lesný park\*
* Kamzík\*
* Koliba
* Koziarka\*
* Kramáre
* Slanec\*
* Stráže\*
* Vtáčnik
* Železná studnička

 |
| Poznámky: \* neoficiálne štvrte |
Jedny z hodín Daniela Quareho
**Daniel Quare** (\* 1648, Somersetshire, Spojené kráľovstvo – † 21. marec 1724, Croydon) bol anglický hodinár.

V roku 1671 vstúpil do Worshipful Company of Clockmakers a v roku 1708 bol zvolený majstrom. Okrem hodín postavil Quare rad barometrov a matematických prístrojov. Jeho hodiny tvoria súčasť zbierky v Buckingham Palace a v Hampton Court Palace. Okolo roku 1680 vynašiel, čiastočne spolu s Edwardom Barlowom (1636–1716), opakovací bicí mechanizmus pre vreckové hodinky a v roku 1686 naň získal patent..

Referencie
----------

1. ↑  Fritz von Osterhausen: *Callweys Uhrenlexikon*. Callwey, München 1999, ISBN 978-3766713537. S. 260

Iné projekty
------------

Commons
* Spolupracuj na Commons Commons ponúka multimediálne súbory na tému **Daniel Quare**

Literatúra
----------

* Claus Bernet: Daniel Quare. In: *Biographisch-Bibliographisches Kirchenlexikon (BBKL)*. Band 31, Bautz, Nordhausen 2010, ISBN 978-3-88309-544-8, Sp. 1089–1092.

Externé odkazy
--------------

* Daniel Quare na furniturestyles.net

Zdroj
-----

*Tento článok je čiastočný alebo úplný preklad článku Daniel Quare na nemeckej Wikipédii.*

Autoritné údaje: * GND: 136105327
* ISNI: 0000 0000 5638 2950
* ULAN: 500330998
* VIAF: 80506539
**Miestna ústredňa** (MÚ, MTU) sa nachádza v hierarchii telefónnych ústrední najnižšie, teda najbližšie k účastníkovi. Spravidla obsluhuje lokalitu o polomere okolo 5 kilometrov, ktorá sa nazýva **MTO**, čiže **miestny telefónny obvod**. Jeho veľkosť je obmedzená fyzikálnymi parametrami účastníckeho vedenia (odpor, indukčnosť a kapacita vodičov, ktoré by mohli spôsobiť prekročenie povolených limitov pre úbytok napätia potrebného na napájanie telefónu a maximálneho prípustného útlmu hovorového signálu).

Delenie ústrední v iných krajinách
----------------------------------

Štruktúra telefónnej siete v rôznych krajinách závisí na množstve faktorov:

* Počtu telefónnych účastníkov
* Rozľahlosti krajiny
* Charakteru osídlenia
* Stavu a históriu budovania telefónnej siete

V USA sa ústredne označujú pomocou triedy (Class); 1 sú ústredne najvyššej úrovne. Niekedy sa používajú aj nasledujúce názvy:

* Intercarrier switching office (IXC)
* Intermediate switching office
* Toll office alebo toll centre (uzlové ústredňa)
* End office (miestna ústredňa)

Ich význam sa však v rôznych zdrojoch môže líšiť.

Pozri aj
--------

* Asymmetric Digital Subscriber Line
* Posledná míľa
* Telefónna ústredňa

Referencie
----------

*Tento článok je čiastočný alebo úplný preklad článku Místní ústředna na českej Wikipédii.*
**Miestna doprava** je druh vnútroštátnej dopravy. Spravidla ide o vykonávanie dopravy na najmenšej administratívnej úrovni krajiny1. Na Slovensku je synonymum miestnej dopravy **obecná doprava**. Podľa kritéria použitej dopravnej cesty je vo väčšine prípadov homogénna. 

Príklad miestnej osobnej dopravy v podobe MHD v Bratislave

Miestna nákladná doprava
------------------------

Z hľadiska nákladnej dopravy sem patrí jednoduché zásobovanie v rámci obce. Vo väčších mestách je dobrým príkladom napríklad zásobovanie zo skladu do predajne, poprípade preprava balíkov a poštových zásielok.

Schéma miestnej dopravy. Šedý polygón symbolizuje zastavanú časť mesta, červené línie symbolizujú linky miestnej dopravy

Miestna osobná Slovensku
------------------------

Z hľadiska osobnej dopravy sem patrí preprava osôb v rámci obce. V konkrétnom prípade sa takáto doprava nazýva **mestská doprava**, **mestská autobusová doprava** alebo **mestská hromadná doprava**. Zriaďuje sa len v prípade, že na obsluhu obce (spravidla mesta) nepostačuje vnútrooblastná doprava, alebo je potreba komplexnejšej obsluhy územia (veľký počet obyvateľov, ktorý je potrebné prepraviť rýchlo v rámci mesta, veľká hustota obyvateľstva). Táto doprava je charakteristická vysokou dynamikou (počet zastávok, počet dverí určených na nástup, počet spojov).

Prevádzkovatelia miestnej osobnej dopravy sú v prípade väčších miest dopravné podniky2 prevádzkujúce MHD na rôznych trakciách (autobus, električka, trolejbus), alebo divízie dopravcov SAD vykonávajúce MAD v menších mestách. Diskutabilné je zaradenie Tatranskej elektrickej železnice a Trenčianskej elektrickej železnice.

### Vybraní prevádzkovatelia miestnej osobnej dopravy na Slovensku

* Dopravný podnik Bratislava
* Dopravný podnik mesta Košice
* Dopravný podnik mesta Prešov
* Dopravný podnik mesta Žiliny

Pozri aj
--------

* Klasifikácia dopravy podľa rozsahu

Poznámky
--------

1 Hoci je na Slovensku najmenšia admninistratívna jednotka katastrálne územie – do miestnej dopravy sa zaraďuje aj doprava v rámci hraníc obce, ktorá môže mať viac katastrálnych území. Takisto sa na Slovensku nachádzajú dve mestá, ktoré sa rozkladajú na území viac obcí (Bratislava a Košice). V takomto prípade radíme dopravu v rámci týchto miest do miestnej dopravy.

2 Niektoré dopravné podniky prevádzkujú aj vnútrooblastné, či dokonca zahraničné linky, ktoré v žiadnom prípade nemožno zaradiť medzi miestnu dopravu (hoci samotní dopravcovia zaraďujú tieto linky medzi MHD). Prioritne však vykonávajú miestu osobnú dopravu, preto sem možno takýchto dopravcov, ako príklad, zaradiť.
Koncepcia lokálnej bubliny obsahujúca Slnko, β Canis Majoris a Bublina Loop I obsahujúca Antares.
3D reprezentácia Miestnej bubliny (biela farba) so susedným Molekulárnym mrakom (purpurová farba) a oblasťou Bublina Loop I (modrozelená farba).
**Miestna bublina** je dutina v medzihviezdnej hmote ramena Orióna našej Galaxie. 

Je široká najmenej 300 ly a má neutrálnu vodíkovú hustotu, približne 0,05 atómu na kubický centimeter alebo približne jednu desatinu priemeru medzihviezdnej hmoty Galaxie (0,5 atóm/cm3) a asi polovicu pre miestny medzihviezdny mrak (0,1 atóm/cm3). Horúci plyn v lokálnej bubline je zdrojom röntgenového žiarenia. Tento veľmi riedky, horúci plyn je dôsledkom supernovy, ktorá vybuchla približne pred 2 až 4 miliónmi rokov. Najpravdepodobnejším kandidátom je supernova Geminga, pulzar v súhvezdí Blíženci.

Charakteristika
---------------

Posledných 5 až desať miliónov rokov sa Miestna bublina nachádza v oblasti, ktorou Slnečná sústava pravidelne prechádza. Jej súčasná poloha sa nachádza v Lokálnom medzihviezdnom oblaku, ktorý je regiónom hustého materiálu vo vnútri bubliny. Oblak sa sformoval v mieste, kde sa stretávajú Miestna bublina a Bublina Loop I. Plyn vo vnútri Bubliny Loop I má hustotu približne 0,1 atóm/cm3.

Miestna bublina nie je guľovitého ale zúženého vajcovitého alebo elipsovitého tvaru. S ďalšími bublinami hraničí v menej hustej medzihviezdnej hmote, napríklad Bublina Loop I, ktorá vznikla zo supernovy a hviezdneho vetra vo vzdialenosti 500 ly od Slnka. Ďalšími bublinami okolo Miestnej bubliny sú **Bublina Loop II** a **Bublina Loop III**.

V Bubline Loop I sa nachádza hviezda Antares (známa aj ako Alfa Scorpii).

Pozri aj
--------

* Bublina Loop I
* Gouldov pás
* Rameno Orióna
* Rameno Perzea
* Superbublina
* Zoznam najbližších hviezd

Externé odkazy
--------------

* 3D mapa Mliečnej dráhy a rameno Orion (po anglicky)

Referencie
----------

1. 1 2  Local Chimney and Superbubbles, Solstation.com

Zdroj
-----


|  |  |
| --- | --- |
|  | Astronomický portálHviezdny portál |

*Tento článok je čiastočný alebo úplný preklad článku Local Bubble na anglickej Wikipédii.*

| * z
* d
* u
Poloha Zeme vo vesmíre |
| --- |
| Zem → Slnečná sústava → Miestny medzihviezdny mrak → Miestna bublina → Gouldov pás → Rameno Orióna → Galaxia (Mliečna cesta) → Susedstvo Mliečnej cesty → Miestna skupina galaxií → Miestna superkopa galaxií → Laniakea → Pozorovateľný vesmír → Vesmír |
| Každá šípka sa číta ako "v" alebo "súčasťou". |
**Miestna sústava hviezd** je lokálna hustejšia oblasť hviezd a medzihviezdnej hmoty v blízkom okolí Slnka v rámci našej hviezdnej sústavy, Galaxie.

Na oblohe sa prejavuje ako Gouldov pás. Rozmery Miestnej sústavy hviezd sú rádove 200 x 500 pc, jej centrum je vo vzdialenosti 100-150 pc od Slnka v smere súhvezdia Lietajúca ryba. Galaktické súradnice centra Miestnej sústavy hviezd: l = 275°, b = -12°. K základnej rovine Galaxie je Miestna sústava hviezd sklonená pod uhlom 16°. Celková hmotnosť Miestnej sústavy hviezd sa odhaduje na 2. 105 Mסּ. Jestvujú náznaky, podľa ktorých má Miestna sústava hviezd vlastnú rotáciu v smere rotácie Galaxie s uhlovou rýchlosťou 2 až 3-násobne vyššou, než má galaktická rotácia. Jej dôsledkom môže byt K efekt. Miestna sústava hviezd je pravdepodobne lokálny jav v miestnom špirálovom ramene Orióna.


|  |  |
| --- | --- |
|  | Astronomický portálHviezdny portál |

*Tento článok alebo jeho časť obsahuje heslo z Encyklopédie astronómie s láskavým dovolením autorov a podporou SZA.*
Odyseus vracia Chrýseovnu jej otcovi, autor: Claude Lorrain, 1644
**Chryseis** alebo **Chryséis** alebo **Chrýseovna** (starogr. *Χρυσηίς* – *Chryseis/iný prepis: Chryséis*) je v gréckej mytológii dcéra Apolónovho kňaza Chrysa z mýsijského mesta Chrýsy.

Chrýseovna žila v mýsijských Tébach, keď ju Achilleus aj s niekoľkými inými dievčatami zajal počas jednej z výprav, ktorými achájskemu vojsku cestou do Tróje zabezpečoval jedlo a korisť. Pri rozdeľovaní zajatkýň ju potom dali veliteľovi achájskych vojsk Agamemnónovi. Krásna dievčina sa Agamemnónovi zapáčila a keď prišiel onedlho do achájskeho tábora jej otec, aby ju vykúpil, aj napriek ponúknutému vysokému výkupnému, ju Agamemnón jej otcovi nevydal a s urážkami ho vyhnal.

Nešťastný Chryses sa nato v modlidbách obrátil na boha Apolóna s prosbou, aby Achájcov potrestal. Apolón svojho služobníka vypočul a na achájske vojsko zoslal mor. Keď Amamemnón ani potom nič nepodnikol, aby si boha udobril, Achilleus zvolal snem, na ktorom veštec Kalchas vyhlásil, že hnev boha Apolóna odvrátia len vtedy, keď Agamemnón Chrýseovnu jej otcovi vráti a ospravedlní sa mu. Agamemnóna slová Kalchanta veľmi nahnevali a slovne na neho zaútočil a keď sa Achilleus Kalchanta zastal, osopil sa aj na neho a hrubo ho urazil. Po prudkej výmene názorov Agamemnón napokon Chrýseovnu v záujme záchrany vojska pred morom vydal, ale aby urobil Achilleovi naprotiveň, vybral si za ňu náhradu, jeho milenku Bríseovnu.

Achilleus sa rozhodnutiu hlavného veliteľa podriadil, ale keď videl odchádzať plačúcu Bríseovnu vyhlásil, že nebude bojovať. Tak sa stala Bríseovna príčinou veľkého sporu medzi Agamemnónom a Achilleom, ktorý Trójania využili. Najbližšiu bitku vyhrali a ohrozili aj achájske lode na pobreží.

Referencie a bibliografia
-------------------------

1. 1 2 3 4  Vojtech Zamarovský. *Bohovia a hrdinovia antických bájí*. Bratislava : Mladé letá, 1980. 66-048-80. S. 213-214.
2. 1 2 3  Hyginus, *Fabulae* 121.
3. ↑  Strabón, *Geographica* 13,1,63.
4. ↑  Strabón, *Geographica* 13,1,7.
5. 1 2  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 321.
6. ↑  Homér, *Iliada*, 1,92-325.
7. ↑  Homér, *Iliada*, 1,325-492.
8. ↑  Homér, *Iliada*, 15,592-720.
Hraničný priechod Rajka medzi Slovenskom a Maďarskom
Hraničný priechod medzi Nemeckom a Rakúskom
**Hraničný priechod** je miesto na štátnej hranici, cez ktoré je možný pohyb alebo doprava v jednom alebo v oboch smeroch. V európskych štátoch, ktoré nepatria do Schengenského priestoru, sa vykonáva hraničná kontrola alebo aj colná a pasová kontrola. Na tento účel sú na hraničných priechodoch určené kontrolné stanovištia. Existujú rôzne druhy hraničných prechodov podľa spôsobu dopravy: cestné, železničné, lodné, pešie, cyklistické a letištné. Delia sa podľa toho, či slúžia na malý alebo bežný pohraničný styk.

Hraničná a colná kontrola môže byť organizovaná nasledujúcim spôsobom:

* pasová kontrola – vykonávajú ju bezpečnostné zložky štátu. Kontrolujú sa nevyhnutné cestovné doklady, hlavne cestový pas a vízum. Na jej základe prebieha pátranie po hľadaných osobách.
* kontrola tovaru – kontroluje sa dovoz a vývoz tovaru, a ak treba, vymeriava sa colný poplatok. Má za úlohu aj odhaľovanie nelegálneho prevozu tovaru (pašeráctvo)

Pozri aj
--------

* Zoznam hraničných priechodov na Slovensku

Iné projekty
------------

Commons
* Spolupracuj na Commons Commons ponúka multimediálne súbory na tému **Hraničný priechod**

Zdroj
-----

*Tento článok je čiastočný alebo úplný preklad článku Hraniční přechod na českej Wikipédii.*


|  |  |
| --- | --- |
| Portal | Portál cesty |
**Koyaanisqatsi** je dokumentárny film, prvý zo série Qatsi, ktorý sa zaoberá vzťahom človeka a moderných technológií civilizácie. Bol natočený v roku 1982 americkým režisérom Godfreyom Reggiom. Hudbu k filmu skomponoval Philip Glass. Ako kameraman sa na filme podieľal Ron Fricke, ktorý sa neskôr preslávil ako tvorca filmu Baraka.

Film bol v svojej dobe z hľadiska prevedenia revolučný, pretože sa sústreďuje len na obraz a hudbu, neobsahuje žiadne hovorené slovo. Film vyniká nezvyklými uhlami záberu, často tiež využíva spomalených a zrýchlených záberov, čím veľakrát umocňuje pôsobnosť určitej scény. Hudba je úzko prepojená so scenárom a strihom, badateľná je predovšetkým súhra strihu a rytmu. Vzniklo tak nadčasové dielo, ktoré, aj keď je staré takmer 30 rokov, stále presne vypovedá o stave našej civilizácie.

Film je prvotinou a zároveň prvý diel z plánovanej trilógie, na ktorú nadväzujú filmy *Powaqqatsi* (1988) a *Naqoyqatsi* (2002). Vzniklo tiež niekoľko filmov, ktoré sú založené na podobných princípoch, či priamo inšpirované, napríklad *Microcosmos* alebo *Winged Migration*.

Režisér na ňom začal pracovať už v roku 1974, kedy padli prvé klapky, ale tvorba zabrala dlhých 9 rokov. Film trvá 87 minút a nepadne v ňom jediné slovo.

Zaujímavé
---------

**Koyaanisqatsi**  znamená v jazyku Indiánov kmeňa Hopi „*život vyvedený z rovnováhy*", či „*život volajúci po zmene*". Prvý spomínaný význam je aj podtitulom tohto filmu.

Pozri aj
--------

* *Powaqqatsi*
* *Naqoyqatsi*
* *Baraka*
* *Chronos*
* *Home*

Externé odkazy
--------------

* *Koyaanisqatsi* v Internet Movie Database (po anglicky)
* Oficiálna stránka trilógie Qatsi

Zdroj
-----

*Tento článok je čiastočný alebo úplný preklad článku Koyaanisqatsi na českej Wikipédii.*


|  |  |
| --- | --- |
| Portal | Filmový portál |